Fundi utanríkisráðherra Rússlands og Úkraínu um vopnahlé og lausn á deilunni um Úkraínu lauk í Tyrklandi í morgun án árangurs. Bretar frystu í morgun eignir sjö rússneskra auðmanna í landinu, þar á meðal Romans Abramovich eiganda enska úrvalsdeildarliðsins Chelsea.
Engin niðurstaða fékkst á fundi Dmitro Kuleba utanríkisráðherra Úkraínu og Sergeis Lavrov utanríkisráðherra Rússlands um lausn á deilunni um Úkraínu. Bresk stjórnvöld tilkynntu í morgun um frystingu á eignum Romans Abramovich og sex annarra rússneskra auðmanna.
Þegar utanríkisráðherrarnir tveir settust að fundi höfðu borist fregnir af því þrír hefðu fallið í sprengjuárás Rússa á barnaspítala í Mariupol í gær, þar á meðal stúlkubarn. Dmitro Kuleba utanríkisráðherra Úkraínu sagði að enginn árangur hefði orðið af viðræðum um vopnahlé í landinu Rætt hafi verið um sólarhrings vopnahlé og að opin leið yrði tryggð fyrir fólk sem vildi komast burt.
Því miður sá Lavrov sér ekki fært að lofa neinu slíku en hann myndi ræða við rétt yfirvöld um málið, sagði Kuleba. Hann sagði líka að Rússar gerðu áfram kröfur um að Úkraína gefist upp, en slíkt komi aldrei til greina.
Sergei Lavrov sagði hins vegar eftir fundinn að hann hefði minnt Úkraínumenn á að Rússar hefðu þegar lagt fram tillögu að lausn.
Þeirra aðgerðir sneru að því að vernda fólk sem svokallaðar hersveitir væru að nota sem mannlega skildi. Hann sakaði jafnframt vesturveldin um að virða eignarétt Rússa að vettugi og hét því að Rússar yrðu aldrei framar háðir vestrinu með neitt.
Báðir ráðherrar lýstu hins vegar yfir vilja til að halda viðræðum áfram, en ekki er ljóst hvenær af því verður.
Bresk stjórnvöld tilkynntu í morgun að eignir sjö rússneskra auðmanna í Bretlandi yrðu frystar. Eignir þeirra eru metnar á 15 milljarða punda, eða um tvö þúsund og sex hundruð milljarða íslenskra króna. Meðal auðmannanna er Roman Abramovich, eigandi enska úrvalsdeildarliðsins Chelsea, sem fyrir skömmu tilkynnti að hann ætlaði að selja félagið. Þær áætlanir hafa verið settar til hliðar að sinni.
Á sama tíma hefur rússneski herinn færst nær höfuðborginni Kænugarði en sókn þeirra þangað hefur gengið illa undanfarna daga. Skriðdrekar sjást nú aðeins nokkra kílómetra frá borgarmörkunum. Ef fram heldur sem horfir er óttast að borgin verði brátt umkringd.

Fundi utanríkisráðherra Rússlands og Úkraínu lauk í Tyrklandi í morgun án árangurs. Bretar frystu í morgun eignir sjö rússneskra auðmanna í landinu, þar á meðal Romans Abramovich eiganda enska úrvalsdeildarliðsins Chelsea.